Tizennyolc évig szolgált az osztrák hadseregben mint a negyedik huszárezred tisztje, az 1848-49-es magyar szabadságharc kezdetén ötszáz huszárjával az élén átállt a magyar honvédhadseregbe. A szabadságharcot kapitányként harcolta végig, s mint egyik okmányában jelzi, huszonhat ütközetben vett részt, többször meg is sebesült. A világosi fegyverletétel után neki is menekülnie kellett. Kossuth Lajossal és kíséretével ment Kutaihába, közvetlen környezetének tagja volt, a halálig hű tiszteknek egyike, állandóan, mint testőr vigyázott a kormányzóra. A brusszai száműzetésben Kossuth szakácsaként is működött, mert az előző, Mertai Károly meghalt, s nagyon megbízható ember kellett, mert az a hír járta, hogy az osztrákok meg akarják mérgezni a kormányzót. Kossuth Lajos családjával és kíséretével indult el Németh is a „Mississippi” nevű hajón Amerikába, a „Mississippi” 1851. november 10-én érkezett a New York-i kikötőbe Kossuth nélkül, mivel Kossuth tett Angliába egy kitérőt, s csak 1851. december 4-én éjfélkor érkezett New Yorkba a „Humboldt” nevű gőzössel, majd 1852. július 14-én hagyta el Amerikát örökre, az „Africa” nevű hajón tért vissza Európába.